Κανονισμός (ΕΚ) αριθ. 1557/2001 της Επιτροπής

της 30ής Ιουλίου 2001

για τον καθορισμό των λεπτομερειών εφαρμογής του κανονισμού (ΕΚ) αριθ. 814/2000 του Συμβουλίου για τα μέτρα ενημέρωσης στον τομέα της κοινής γεωργικής πολιτικής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 814/2000 του Συμβουλίου, της 17ης Απριλίου 2000, για τα μέτρα ενημέρωσης στον τομέα της κοινής γεωργικής πολιτικής(1), και ιδίως το άρθρο 9,

Εκτιμώντας τα ακόλουθα:

(1) Λαμβανομένης υπόψη της εμπειρίας που έχει αποκτηθεί κατά τη διάρκεια των ετών 2000 και 2001, ο κανονισμός (ΕΚ) αριθ. 1390/2000 της Επιτροπής, της 29ης Ιουνίου 2000, για τον καθορισμό των λεπτομερειών εφαρμογής του κανονισμού (ΕΚ) αριθ. 814/2000 περί δράσεων ενημέρωσης στον τομέα της κοινής γεωργικής πολιτικής(2) πρέπει να τροποποιηθεί, με σκοπό ορισμένες διευκρινίσεις, τη βελτίωση του καθεστώτος παραλαβής και επεξεργασίας των αιτήσεων, καθώς και πρόβλεψης κάποιας ελαστικότητας των διατάξεων όσον αφορά τη χρηματοδότηση με ποσοστό 75 % ορισμένων ενεργειών εξαιρετικού ενδιαφέροντος. Λαμβανομένης υπόψη της έκτασης των αναγκαίων τροποποιήσεων, είναι σκόπιμη, με μέλημα τη διαφάνεια για κάθε ενδιαφερόμενο, η αναδιατύπωση του κανονισμού (ΕΚ) αριθ. 1390/2000.

(2) Ο κανονισμός (ΕΚ) αριθ. 814/2000 καθορίζει τον τύπο και το περιεχόμενο των μέτρων ενημέρωσης στον τομέα της κοινής γεωργικής πολιτικής.

(3) Η πρόσκληση υποβολής προτάσεων αποτελεί το αποτελεσματικότερο και διαφανέστερο μέσο για να διασφαλιστεί ότι στις δυνατότητες επιδότησης που προσφέρονται από τον κανονισμό (ΕΚ) αριθ. 814/2000 δίδεται η ευρύτερη δυνατή δημοσιότητα ώστε να επιλέγονται τα καλύτερα μέτρα.

(4) Πρέπει να καθοριστούν λεπτομερώς οι προϋποθέσεις επιλεξιμότητας των αιτούντων, τα κριτήρια εξαιρέσεως και τα γενικά κριτήρια επιλογής των μέτρων που καθορίστηκαν στο άρθρο 3 παράγραφος 2 του κανονισμού (ΕΚ) αριθ. 814/2000.

(5) Μεταξύ των αποδεκτών της χρηματοδότησης της προβλεπόμενης από τον κανονισμό (ΕΚ) αριθ. 814/2000 περιλαμβάνονται οργανώσεις χωρίς καλώς καθορισμένο νομικό καθεστώς. Έτσι, προκειμένου να διασφαλίζεται η προστασία των οικονομικών συμφερόντων της Κοινότητας, πρέπει να απαιτείται, όταν καταβάλλεται προκαταβολή επί της πληρωμής έπιδοτήσεως, η σύσταση ισοδύναμης εγγυήσεως.

(6) Προκειμένου να επωφελείται ο μεγαλύτερος δυνατός αριθμός ενδιαφερομένων από τους διαθέσιμους οικονομικούς πόρους, η χρηματοδότηση κατά περισσότερο του 50 % πρέπει να αποτελεί εξαίρεση.

(7) Η τήρηση της επιτροπής του Ευρωπαϊκού Ταμείου Προσανατολισμού και Εγγυήσεων, ΕΤΠΕ, η οποία συγκροτήθηκε με τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, για τη χρηματοδότηση της κοινής γεωργικής πολιτικής(3), ενήμερης σχετικά με τις δράσεις που χρηματοδοτούνται κατ' εφαρμογή του παρόντος κανονισμού μπορεί να ευνοήσει το συντονισμό μεταξύ των μέτρων που εφαρμόζονται από τα κράτη μέλη και εκείνων που στηρίζονται από την Κοινότητα.

(8) Λαμβανομένης υπόψη της προθεσμίας για τη δημοσίευση της πρόσκλησης υποβολής προτάσεων, πρέπει να προβλεφθεί η άμεση θέση του κανονισμού σε εφαρμογή.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Πεδίο εφαρμογής

Ο παρών κανονισμός καθορίζει τις λεπτομέρειες εφαρμογής που αφορούν τα μέτρα ενημέρωσης στον τομέα της κοινής γεωργικής πολιτικής υπό μορφή προγραμμάτων, ενεργειών και συγκεκριμένων δράσεων, σύμφωνα με τις διατάξεις του άρθρου 2 παράγραφος 1 στοιχεία α) και β) του κανονισμού (ΕΚ) αριθ. 814/2000.

Άρθρο 2

Πρόσκληση υποβολής προτάσεων

Το αργότερο μέχρι τις 31 Ιουλίου κάθε έτους, η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων πρόσκληση υποβολής προτάσεων όπου βασικά αναφέρονται τα θέματα και οι τύποι μέτρων προτεραιότητας, καθώς και οι προθεσμίες για την αποστολή των αιτήσεων, την έναρξη, την υλοποίηση και το πέρας της παρακολούθησης των μέτρων.

Άρθρο 3

Προϋποθέσεις επιλεξιμότητας για τους υποβάλλοντες πρόταση

1. Οι οργανώσεις και οι ενώσεις που αναφέρονται στο άρθρο 2 παράγραφος 1 στοιχείο α) του κανονισμού (ΕΚ) αριθ. 814/2000 πρέπει να πληρούν τις ακόλουθες προϋποθέσεις:

α) να είναι ιδιωτικές· σε περίπτωση οργανώσεων ή ενώσεων τα μέλη των οποίων είναι άλλες οργανώσεις ή ενώσεις, οι τελευταίες αυτές πρέπει επίσης να είναι ιδιωτικές·

β) να είναι μη κερδοσκοπικού χαρακτήρα·

γ) να είναι εγκατεστημένες σε κράτος μέλος από διετίας τουλάχιστον.

2. Τα πρόσωπα που αναφέρονται στο άρθρο 2 παράγραφος 1 στοιχείο β) του κανονισμού (ΕΚ) αριθ. 814/2000 πρέπει να έχουν νομίμως συσταθεί σε κράτος μέλος από διετίας τουλάχιστον.

3. Όταν στη σύμβαση που αναφέρεται στο άρθρο 9 προβλέπεται η πληρωμή προκαταβολής επί της επιδοτήσεως, ο υποβάλλων πρόταση συνιστά τραπεζική εγγύηση ισοδυνάμου ποσού.

Η εγγύηση αυτή δεν απαιτείται στην περίπτωση κατά την οποία ο υποβάλλων πρόταση είναι δημόσιος οργανισμός.

Άρθρο 4

Κριτήρια αποκλεισμού για τους υποβάλλοντες προσφορά

Ο υποβάλλων προσφορά αποκλείεται στις ακόλουθες περιπτώσεις:

α) αν είναι σε κατάσταση πτώχευσης, εκκαθάρισης, διακοπής ή αναστολής δραστηριοτήτων, πτώχευσης συμβιβασμού ή παρομοίου μέτρου ή αν έχει κινηθεί γι' αυτόν τέτοιας φύσεως διαδικασία·

β) αν έχει καταδικαστεί με τελεσίδικη απόφαση για αδίκημα σχετικό με το επαγγελματικό του ήθος·

γ) αν έχει διαπράξει σοβαρό επαγγελματικό παράπτωμα·

δ) αν δεν είναι τακτοποιημένος όσον αφορά την πληρωμή εισφορών κοινωνικής ασφάλισης και φόρων·

ε) αν δεν διαθέτει την απαραίτητη οικονομική, τεχνική και επαγγελματική ικανότητα για την υλοποίηση του μέτρου, λαμβανομένων υπόψη των πληροφοριών που ορίζονται στο παράρτημα Ι σημείο 3 στοιχεία γ) και δ).

Άρθρο 5

Μη επιλέξιμα μέτρα

Πέραν των μέτρων των αναφερομένων στο άρθρο 2 παράγραφος 3 του κανονισμού (ΕΚ) αριθ. 814/2000, δεν είναι επιλέξιμα:

α) τα μέτρα με κερδοσκοπικό χαρακτήρα·

β) οι γενικές συνελεύσεις ή οι καταστατικές συνεδριάσεις.

Άρθρο 6

Αιτίες αποκλεισμού και προϋποθέσεις παραδεκτότητας μέτρων

1. Αποκλείονται τα προγράμματα ενεργειών τα οποία περιλαμβάνουν αίτηση επιδότησης για ποσό κάτω των 25000 ευρώ ή άνω των 500000 ευρώ.

2. Αποκλείονται οι συγκεκριμένες ενέργειες που περιλαμβάνουν αίτηση επιδότησης για ποσό κάτω των 5000 ευρώ ή άνω των 100000 ευρώ.

3. Αποκλείονται τα προγράμματα και οι συγκεκριμένες ενέργειες των οποίων η προετοιμασία, η εκτέλεση και η παρακολούθηση πραγματοποιούνται εκτός της περιόδου της προβλεπόμενης στην πρόσκληση υποβολής προτάσεων στο πλαίσιο της οποίας έχουν υποβληθεί.

4. Κατά τη διάρκεια μιας και της αυτής ετήσιας χρήσης είναι δυνατόν να γίνουν δεκτά μόνον ένα πρόγραμμα ενεργειών ή τρεις συγκεκριμένες ενέργειες ανά υποβάλλοντα πρόταση.

5. Εάν η πρόσκληση υποβολής προτάσεων που ισχύει για την οικεία χρήση προβλέπει δεύτερη ημερομηνία για την υποβολή αιτήσεων, ο υποβάλλων πρόταση του οποίου το πρόγραμμα δραστηριοτήτων έχει απορριφθεί έχει τη δυνατότητα να υποβάλει τουλάχιστον τρεις αιτήσεις επιδότησης, καθεμία για συγκεκριμένη ενέργεια, εφόσον τηρείται η οροφή η καθοριζόμενη στην παράγραφο 2 του παρόντος άρθρου.

6. Είναι παραδεκτές μόνον οι αιτήσεις επιδότησης που υποβάλλονται κατά τις διατάξεις του παραρτήματος Ι.

Άρθρο 7

Κριτήρια επιλογής μέτρων

1. Η Επιτροπή επιλέγει τις αιτήσεις που έχει κριθεί ότι δικαιούνται της κοινοτικής χρηματοδότησης με βάση τα κριτήρια ποιότητας του σχεδίου και καλή σχέση δαπάνης/απόδοσης, όπως προβλέπονται στο άρθρο 3 παράγραφος 2 του κανονισμού (ΕΚ) αριθ. 814/2000.

2. Η ποιότητα του σχεδίου εκτιμάται ιδίως όσον αφορά:

α) την ορθότητα και το γενικό ενδιαφέρον των μέτρων·

β) την ευρωπαϊκή διάσταση και προστιθέμένη αξία·

γ) τη διαρκή πολλαπλασιαστική επενέργεια σε ευρωπαϊκό, εθνικό και περιφερειακό επίπεδο·

δ) τη συμβολή στη διαρκή ανάπτυξη πολυεθνικής, διαπεριφερειακής ή διατομεακής συνεργασίας·

ε) τα μέσα που προβλέπονται για την αξιολόγηση των μέτρων.

3. Η καλή σχέση κόστους αποδοτικότητας εκτιμάται κυρίως όσον αφορά:

α) τον ορθολογικό χαρακτήρα του υποβαλλομένου προϋπολογισμού·

β) την αιτούμενη συμμετοχή από την Επιτροπή·

γ) την ικανότητα του αιτούντος να συγκεντρώσει άλλες πηγές χρηματοδότησης.

4. Τα κριτήρια επιλογής ορίζονται στο παράρτημα ΙΙ.

Άρθρο 8

Ποσοστό χρηματοδοτικής στήριξης

1. Το ανώτατο ποσοστό της κοινοτικής χρηματοδότησης για τα επιλεγόμενα μέτρα είναι το 50 % των επιλεξίμων δαπανών, όπως αυτές ορίζονται στο παράρτημα ΙΙΙ.

2. Το ανώτατο ποσοστό κοινοτικής χρηματοδότησης μπορεί να φθάσει έως το 75 % των επιλεξίμων δαπανών για ένα συγκεκριμένο μέτρο ή για τις ενέργειες ενός προγράμματος, υπό την προϋπόθεση ότι η δράση ή οι ενέργειες παρουσιάζουν εξαιρετικό ενδιαφέρον όσον αφορά τα κριτήρια επιλογής και ότι συνεπάγονται δαπάνες διαμονής ανά συμμετέχοντα και ημέρα μικρότερες του 60 % του ανωτάτου ποσού ανά ημέρα που εμφαίνεται στις κλίμακες που έχουν τεθεί από την Επιτροπή στη διάθεση των υποβαλλόντων πρόταση.

Θα δοθεί προτίμηση στα μέτρα που εκτελούνται σε αγροτικές ζώνες.

Άρθρο 9

Σύμβαση

Για τις επιλεγείσες αιτήσεις μεταξύ της Επιτροπής και των δικαιούχων συνάπτεται σύμβαση η οποία διέπει τα δικαιώματα και τις υποχρεώσεις που απορρέουν από την απόφαση της Επιτροπής για επιδότηση.

Άρθρο 10

Μονοετία

Οι επιδοτήσεις χορηγούνται σε αυστηρώς ετήσια βάση και δεν παρέχουν κανένα δικαίωμα για τα επόμενα έτη, ακόμη και αν το μέτρο εγγράφεται στο πλαίσιο πολυετούς στρατηγικής.

Άρθρο 11

Δημοσιότητα

Κάθε έτος, στην Επίσημη Εφημερίδα των Ευρωπαϊκών Κοινοτήτων δημοσιεύεται κατάλογος των δικαιούχων και των μέτρων που χρηματοδοτούνται στο πλαίσιο του παρόντος κανονισμού, με ένδειξη του ποσού της ενίσχυσης και του ποσοστού οικονομικής στήριξης.

Άρθρο 12

Ενημέρωση της επιτροπής του ΕΓΤΠΕ

Η επιτροπή του ΕΓΤΠΕ ενημερώνεται:

α) για το περιεχόμενο της πρόσκλησης υποβολής προτάσεων πριν από τη δημοσίευσή της·

β) για τα ληφθέντα προγράμματα ενεργειών·

γ) για τα επιλεγέντα να επιδοτηθούν μέτρα·

δ) για τις ενέργειες που πραγματοποιήθηκαν με πρωτοβουλiα της Επιτροπής.

Άρθρο 13

Αξιολόγηση

Για την αξιολόγηση των χρηματοδοτούμενων μέτρων, η οποία προβλέπεται στο άρθρο 7 του κανονισμού (ΕΚ) αριθ. 814/2000, οι δικαιούχοι πρέπει να παρέχουν όλα τα στοιχεία με βάση τα οποία είναι δυνατόν να πραγματοποιηθεί η αξιολόγηση αυτή και τα οποία ιδίως ανταποκρίνονται στα ερωτηματολόγια και στις κλίμακες αξιολόγησης που επισυνάπτονται στα έντυπα αίτησης, τα οποία θέτει στη διάθεσή τους η Επιτροπή.

Η Επιτροπή προβαίνει στην εν λόγω αξιολόγηση το αργότερο τέσσερα έτη μετά την έναρξη ισχύος του παρόντος κανονισμού.

Άρθρο 14

Κατάργηση

Ο κανονισμός (ΕΚ) αριθ. 1390/2000 καταργείται.

Άρθρο 15

Έναρξη ισχύος

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουλίου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 100 της 20.4.2000, σ. 7.

(2) ΕΕ L 158 της 30.6.2000, σ. 17.

(3) ΕΕ L 160 της 26.6.1999, σ. 103.

ΠΑΡΑΡΤΗΜΑ Ι

ΥΠΟΒΟΛΗ ΚΑΙ ΠΕΡΙΕΧΟΜΕΝΟ ΤΩΝ ΑΙΤΗΣΕΩΝ ΕΠΙΔΟΤΗΣΗΣ

1. Οι αιτήσεις επιδότησης πρέπει:

α) να υποβάλλονται εντός των προθεσμιών που έχουν καθοριστεί·

β) να είναι δεόντως συμπληρωμένες και δακτυλογραφημένες·

γ) να αποστέλλονται σε πέντε αντίγραφα, σε καθένα από τα οποία το άτομο που είναι υπεύθυνο για το μέτρο(1) υπογράφει και αναγράφει την ημερομηνία, χρησιμοποιώντας τα πρωτότυπα έντυπα αιτήσεως επιδότησης που λαμβάνονται από τις υπηρεσίες της Επιτροπής, οι οποίες αναφέρονται στην πρόσκληση υποβολής προτάσεων. Στις περιπτώσεις κατά τις οποίες το σύνολο ή μέρος του μέτρου πραγματοποιείται εκτός της Κοινότητας, πρέπει να αποστέλλεται ένα συμπληρωματικό αντίγραφο·

δ) να αποστέλλονται με συστημένη επιστολή, με δελτίο παραλαβής·

ε) να έχουν συνταχθεί σε μια από τις επίσημες γλώσσες της Κοινότητας· μπορεί να επισυναφθεί σύντομη περιγραφή του σχεδίου σε άλλες επίσημες γλώσσες.

2. Ο προβλεπόμενος προϋπολογισμός πρέπει:

α) να καταμερίζεται ανά ενέργεια (και στην περίπτωση προγραμμάτων)·

β) να καταρτίζεται με χρησιμοποίηση των πρωτότυπων εγγράφων που τίθενται στη διάθεση των ενδιαφερομένων στην ιστοσελίδα του Διαδικτύου ή από τις υπηρεσίες της Επιτροπής τις αναφερόμενες στην πρόσκληση υποβολής προτάσεων·

γ) να είναι ισοσκελισμένος, εκφρασμένος σε ευρώ και χωρίς σφάλματα·

δ) να είναι επαρκώς λεπτομερής ώστε να είναι δυνατή η εξακρίβωση, η παρακολούθηση και ο έλεγχος των προτεινόμενων μέτρων·

ε) να περιέχει τους υπολογισμούς και τις προδιαγραφές που χρησιμοποιήθηκαν για την εκπόνησή του·

στ) στο μέρος "έσοδα" να περιλαμβάνει:

- την άμεση συνεισφορά του υποβάλλοντος πρόταση,

- τις λεπτομέρειες συνεισφοράς άλλων ενδεχομένων χρηματοδοτών,

- τυχόν έσοδα που προκύπτουν από το σχέδιο, συμπεριλαμβανομένων ενδεχομένως των δικαιωμάτων που έχουν απαιτηθεί από τους συμμετέχοντες,

- τη ζητούμενη επιδότηση από την Επιτροπή, ενδεχομένως αναλυομένη σύμφωνα με τις διάφορες αιτήσεις που υποβλήθηκαν στην Επιτροπή·

ζ) τόσο στο τμήμα των εσόδων όσο και στο τμήμα των δαπανών να φέρει υπογραφή και ημερομηνία.

3. Στην αίτηση επισυνάπτονται:

α) τα καταστατικά, το οργανόγραμμα, ο εσωτερικός κανονισμός και η πλέον πρόσφατη έκθεση δράστηριοτήτων του υποβάλλοντος πρόταση·

β) όλα τα έγγραφα που αποδεικνύουν ότι ο υποβάλλων πρόταση δεν εμπίπτει σε καμία από τις περιπτώσεις που καθορίζονται στο άρθρο 4 στοιχεία α), β), γ) και δ) του παρόντος κανονισμού·

γ) τους ισολογισμούς και τους ετήσιους λογαριασμούς των δύο τελευταίων οικονομικών ετών·

δ) οποιοδήποτε έγγραφο επιτρέπει να εκτιμηθεί η οικονομική, τεχνική και επαγγελματική ικανότητα του υποβάλλοντος πρόταση, και ιδίως τα ακαδημαϊκά και επαγγελματικά προσόντα και η εμπειρία των υπευθύνων για το μέτρο, του κατά μέσο όρο ετησίως απασχολούμενου προσωπικού, του υλικού και του τεχνικού εξοπλισμού που διαθέτει, καθώς και περιγραφή των μέτρων που υλοποιήθηκαν κατά τα δύο τελευταία έτη·

ε) το λεπτομερές πρόγραμμα κάθε μέτρου, που περιλαμβάνει, κυρίως, τα συγκεκριμένα θέματα προς επεξεργασία, τη διάρθρωση της εκδήλωσης ή της δημοσίευσης καθώς και, κατά το μέτρο του δυνατού, τα ονόματα, τα προσόντα και την επαγγελματική πείρα των συμμετεχόντων των οποίων αναλαμβάνονται οι δαπάνες μεταφοράς και διαμονής και των εισηγητών, καθώς και τα θέματα με τα οποία οι τελευταίοι πρέπει να ασχοληθούν·

στ) οποιοδήποτε έγγραφο είναι χρήσιμο για να εκτιμηθεί το περιεχόμενο του μέτρου.

Σε περίπτωση υπεργολαβίας, πρέπει να αποσταλούν οι ίδιες πληροφορίες για να βεβαιωθεί η οικονομική, τεχνική και επαγγελματική ικανότητα του ή των συγκεκριμένων υπεργολάβων.

(1) Οι αιτήσεις μπορούν να αποσταλούν με μηχανογραφικά μέσα, αλλά στην περίπτωση αυτή πρέπει υποχρεωτικά να περιλαμβάνεται αντίγραφο επί χάρτου, το οποίο θα φέρει ημερομηνία και θα είναι υπογεγραμμένο από το άτομο που είναι υπεύθυνο για το μέτρο.

ΠΑΡΑΡΤΗΜΑ ΙΙ

ΚΡΙΤΗΡΙΑ ΕΠΙΛΟΓΗΣ

1. Για τα κριτήρια που καθορίζονται στο άρθρο 7 παράγραφος 2:

α) η σημασία και το γενικό ενδιαφέρον του μέτρου εκτιμώνται κυρίως όσον αφορά:

- την αντιστοιχία του περιεχομένου του μέτρου με τους στόχους που έχουν καθοριστεί στο άρθρο 1 του κανονισμού (ΕΚ) αριθ. 814/2000 και τα θέματα προτεραιότητας που αναφέρονται στην πρόσκληση υποβολής προτάσεων,

- τη σημασία των αναγκών σε θέματα πληροφόρησης που έχουν καθοριστεί από τον αιτούντα,

- την αντιστοιχία μεταξύ των προτεινόμενων από τον αιτούντα μέτρων και των προβλεπόμενων ανθρώπινων και οικονομικών μέσων,

- την αντιστοιχία μεταξύ των προτεινόμενων από τον αιτούντα μέτρων και του κοινού στο οποίο απευθύνονται·

β) η ευρωπαϊκή διάσταση και προστιθέμενη αξία εκτιμώνται κυρίως όσον αφορά:

- το πλήθος χωρών που αφορά το μέτρο,

- το πλήθος περιοχών που αφορά το μέτρο,

- το πλήθος τομέων που καλύπτονται από το μέτρο,

- το πλήθος εμπλεκόμενων οργανώσεων στη σύλληψη και την υλοποίηση του μέτρου,

- την αποτελεσματική και ισόρροπη συνεργασία μεταξύ των διαφόρων εταίρων όσον αφορά τον προγραμματισμό των μέτρων, την υλοποίηση των μέτρων και την οικονομική συμμετοχή,

- την αντιπροσωπευτικότητα των συγκεκριμένων οργανώσεων (από το πλήθος των μελών και τους τομείς δραστηριοτήτων),

- την πείρα των μεσολαβούντων και των εμπλεκομένων ατόμων στην υλοποίηση του μέτρου σε σχέση με τα επεξεργασθέντα θέματα·

γ) η διαρκής πολλαπλασιαστική επενέργεια σε ευρωπαϊκό, εθνικό και περιφερειακό επίπεδο εκτιμώνται κυρίως όσον αφορά:

- το πλήθος δικαιούχων του μέτρου,

- την αντιπροσωπευτικότητα και την ποιότητα των δικαιούχων,

- την πολιτική διαδόσεως που έχει επιλεγεί, δηλαδή:

- τα προβλεπόμενα μέσα επικοινωνίας (δημοσιεύσεις, εκθέσεις, βάσεις δεδομένων, σεμινάρια παρακολούθησης, τεχνικές προδιαγραφές κ.λπ.),

- τα χρησιμοποιούμενα μέσα (χαρτί, ηλεκτρονικά, οπτικοακουστικά),

- τα χρησιμοποιούμενα μέσα διαδόσεως (τύπος, δημοσιεύσεις με ταχυδρομείο, απευθείας διανομή κ.λπ.),

- τις επιπτώσεις του μέτρου ή του πολυετή του χαρακτήρα·

δ) η συνεισφορά σε διαρκή πολυεθνική, διαπεριφερειακή ή διατομεακή συνεργασία εκτιμάται κυρίως όσον αφορά:

- τις πραγματοποιούμενες ανταλλαγές,

- την από κοινού εκμετάλλευση εμπειριών,

- τις δημιουργηθείσες συνεργασίες,

- τη δικτύωση,

- τη θέσπιση πολιτικής ενημέρωσης ή/και κοινής διάδοσης·

ε) η αξιολόγηση των μέτρων εκτιμάται κυρίως όσον αφορά:

- τη διενέργεια εκ των προτέρων αξιολόγησης,

- τη διενέργεια εκ των υστέρων αξιολόγησης,

- τα κριτήρια που έχουν καθοριστεί για να ευοδωθεί η αξιολόγηση αυτή,

- τις τεχνικές που χρησιμοποιήθηκαν (δειγματοληψίες, ερωτηματολόγια, στατιστικές κ.λπ.).

2. Για τα κριτήρια που έχουν καθοριστεί στο άρθρο 7 παράγραφος 3:

α) ο ορθολογικός χαρακτήρας του υποβληθέντος προϋπολογισμού εκτιμάται κυρίως όσον αφορά:

- το συνολικό ποσό του,

- τις δαπάνες που αναγράφονται για κάθε θέση, ιδίως αναφορικά με τους καλύτερους όρους που διατίθενται στην αγορά και σε σχέση με τα ποσοστά ή τις κλίμακες που έχουν καθοριστεί από τις υπηρεσίες της Επιτροπής,

- τον ισοσκελισμό μεταξύ των διαφόρων θέσεων,

- τη σχέση συνολικής δαπάνης ανά αμέσως δικαιούχο του μέτρου·

β) η ζητούμενη συνεισφορά εκτιμάται κυρίως όσον αφορά:

- το συνολικό ποσό της,

- την αναλογία της στα συνολικά έσοδα·

γ) η ικανότητα του αιτούντα να συγκεντρώσει άλλες πηγές χρηματοδότησης εκτιμάται κυρίως όσον αφορά:

- το μερίδιο των ιδίων πόρων του αιτούντα στα συνολικά έσοδα,

- την αναλογία στα συνολικά έσοδα των δημοσίων (εθνικών, περιφερειακών ή τοπικών) ή ιδιωτικών χρηματοδοτήσεων,

- το ύψος της συνεισφοράς που ζητήθηκε από τους συμμετέχοντες.

ΠΑΡΑΡΤΗΜΑ ΙΙΙ

ΕΠΙΛΕΞΙΜΕΣ ΔΑΠΑΝΕΣ

1. Για να είναι επιλέξιμες, οι δαπάνες πρέπει να ανταποκρίνονται στα ακόλουθα κριτήρια:

α) να προκύπτουν απευθείας από το μέτρο·

β) να είναι απαραίτητες για την εφαρμογή του μέτρου και να τηρούν τις καλύτερες διαθέσιμες προϋποθέσεις στην αγορά.

2. Οι δαπάνες πρέπει να συνδέονται με:

α) την προετοιμασία των μέτρων (σύλληψη, έρευνα, συντονισμός, δημοσιότητα, εκ των προτέρων αξιολόγηση κ.λπ.)·

β) την υλοποίηση των μέτρων (κόστος παραγωγής, αμοιβές των ομιλητών, ενοικίαση εγκαταστάσεων και εξοπλισμού, διερμηνεία, εκτύπωση εγγράφων, δαπάνες συμμετοχής και δαπάνες ταξιδίου κ.λπ.)·

γ) την παρακολούθηση (επιθεωρήσεις, διανομή των πρακτικών, εκ των υστέρων αξιολόγηση κ.λπ.).

3. Είναι επιλέξιμες:

α) οι δαπάνες προσωπικού (μοναδιαίο κόστος ανά ημέρα εργασίας), με προσκόμιση των δελτίων μισθοδοσίας για τη συγκεκριμένη περίοδο ή των τιμολογίων σε περίπτωση απασχόλησης εξωτερικού προσωπικού·

β) οι ακόλουθες δαπάνες μεταφοράς:

- οι δαπάνες κράτησης και ταξιδίου σε δεύτερη θέση, σιδηροδρομικώς, με τη συντομότερη διαδρομή, με προσκόμιση του εισιτηρίου(1),

- οι δαπάνες αεροπορικού ταξιδίου, για μετακινήσεις σε αποστάσεις μεγαλύτερες από 800 χιλιόμετρα, μετάβασης μετ' επιστροφής, με βάση την οικονομική θέση, με εφαρμογή των καλύτερων διαθέσιμων προτεινομένων τιμών στην αγορά (ΑΡΕΧ, ΡΕΧ, εκδρομικά κ.λπ.) και με προσκόμιση του εισιτηρίου και της κάρτας επιβίβασης(2),

- οι δαπάνες υπεραστικού ταξιδίου με λεωφορείο, με τη συντομότερη διαδρομή και με προσκόμιση του εισιτηρίου ή του τιμολογίου,

- οι δαπάνες ενοικιάσεως υπεραστικού λεωφορείου ή αυτοκινήτου, με την επιφύλαξη ότι έχουν εγγραφεί στον προβλεπόμενο προϋπολογισμό και έχουν αιτιολογηθεί δεόντως, με προσκόμιση του τιμολογίου,

- οι δαπάνες ταξιδίου με ιδιωτικό αυτοκίνητο, με βάση το τιμολόγιο που εφαρμόζεται για το σιδηροδρομικό ταξίδι σε δεύτερη θέση ή με υπεραστικό λεωφορείο, με βάση τη συντομότερη διαδρομή και εξαιρουμένου οποιουδήποτε συμπληρώματος. Οι δαπάνες αυτές είναι επιλέξιμες με προσκόμιση δηλώσεως που υπογράφεται από τον χρήστη και στην οποία αναφέρονται οι ημερομηνίες αναχώρησης και επιστροφής, ο τόπος αναχώρησης και προορισμού και βεβαίωση σιδηροδρομικής εταιρείας ή εταιρείας υπεραστικών αυτοκινήτων στην οποία προσδιορίζεται η δαπάνη ενός τέτοιου ταξιδίου(3). Δεν είναι επιλέξιμες οι δαπάνες καυσίμου, σταθμεύσεως, διοδίων και διατροφής που πραγματοποιεί ο χρήσης ιδιωτικού αυτοκινήτου,

- εξαιρούνται οι δαπάνες αστικής μεταφοράς (λεωφορείο, μετρό, τραμ) και οι δαπάνες ταξί·

γ) οι δαπάνες διαμονής και διατροφής, με τις ακόλουθες προϋποθέσεις:

- εντός ανωτάτου ορίου ανά ημέρα και ανά άτομο, που θα ληφθούν από τις υπηρεσίες της Επιτροπής. Το ποσό αυτό καλύπτει την ομαδική δαπάνη διαμονής και διατροφής στο πλαίσιο του μέτρου, με προσκόμιση των τιμολογίων,

- εντός των ορίων ενός κατ' αποκοπή ποσού ανά άτομο, ανά γεύμα και ανά πρόγευμα, που θα ληφθεί από τις υπηρεσίες της Επιτροπής, εκτός των περιπτώσεων στις οποίες προβλέπεται ότι το σύνολο ή μέρος των γευμάτων δεν λαμβάνονται από κοινού,

- οι κοινοί λογαριασμοί ξενοδοχείων δεν είναι αποδεκτοί παρά μόνον εάν αναφέρουν τον αριθμό του δωματίου, τα ονοματεπώνυμα των ατόμων και τον αριθμό των διανυκτερεύσεων. Οι λογαριασμοί εστιατορίων πρέπει να διευκρινίζουν τον αριθμό των ατόμων και πρέπει να επισυνάπτεται κατάλογος των συνδαιτυμόνων·

δ) οι δαπάνες διερμηνείας και μετάφρασης, με τις ίδιες προϋποθέσεις όπως και οι δαπάνες προσωπικού, και εντός ανωτάτου ορίου που θα ληφθεί από τις υπηρεσίες της Επιτροπής·

ε) οι δαπάνες εμπειρογνωμόνων ή ομιλητών, εντός ανωτάτου ορίου που θα ληφθεί από τις υπηρεσίες της Επιτροπής, με προσκόμιση τιμολογίου ή απόδειξης πληρωμής και εφόσον δεν ανήκουν σε εθνική, κοινοτική ή διεθνή δημόσια υπηρεσία και δεν είναι ούτε μέλη ούτε υπάλληλοι της οργανώσεως που δικαιούται την επιδότηση ή οργανώσεως με την οποία είναι συνδεδεμένη ή συμβεβλημένη με την τελευταία·

στ) η ενοικίαση αίθουσας διαλέξεων και υλικού, με παρουσίαση του τιμολογίου·

ζ) η υπεργολαβία, αλλά μόνο στις ειδικές περιπτώσεις που αναφέρονται στη σύμβαση. Ο δικαιούχος πρέπει να προβεί σε πρόσκληση υποβολής για τρεις τουλάχιστον προτάσεις στην περίπτωση κατά την οποία η αγορά αφορά ποσό ανώτερο από 10000 ευρώ, να παράσχει στις υπηρεσίες της Επιτροπής τα στοιχεία που επιτρέπουν να αποδείξει ότι ο υπεργολάβος που έχει επιλεγεί πρότεινε την καλύτερη σχέση ποιότητας-τιμή και να αιτιολογήσει την επιλογή του εάν δεν πρόκειται για τον μειοδότη. Ο υπεργολάβος υπόκειται στους ίδιους κανόνες με τον δικαιούχο·

η) οι δαπάνες δημοσιεύσεων και αποστολής, καθώς και οι δαπάνες οπτικοακουστικών παραγωγών, εκτός απο τις δαπάνες του προσωπικού, με προσκόμιση των τιμολογίων·

θ) οι άλλες δαπάνες που προκύπτουν από τις απαιτήσεις της σύμβασης επιδότησης (έλεγχοι, ειδικές αξιολογήσεις του μέτρου, εκθέσεις, μεταφράσεις, εγγυήσεις κ.λπ.), με προσκόμιση των τιμολογίων·

ι) πρόβλεψη για απρόβλεπτα, με ανώτατο όριο το 5 % των άμεσων επιλέξιμων δαπανών·

ια) ένα κατ' αποκοπή ποσό, εντός του ορίου του 7 %, υπολογιζόμενο επί του αθροίσματος των άμεσων επιλέξιμων δαπανών, περιλαμβανομένης της πρόβλεψης για απρόβλεπτα, που θα καλύπτει τις δαπάνες αναλώσιμου υλικού, προμηθειών και άλλες δαπάνες (συμπεριλαμβάνονται, κυρίως, μεταξύ των δαπανών: οι δαπάνες τηλεφώνου, φαξ, ταχυδρομείου, Διαδικτύου, φωτοτυπιών και το σύνολο της του υλικού γραφείου), εφόσον ο δικαιούχος δεν λαμβάνει από άλλη πηγή επιδοτήσεις λειτουργίας της Ευρωπαϊκής Επιτροπής.

4. Δεν είναι επιλέξιμες:

α) οι συνεισφορές σε είδος·

β) οι δαπάνες που δεν διευκρινίζονται ή οι κατ' αποκοπή δαπάνες, εκτός από τις ειδικές περιπτώσεις που αναφέρονται στον παρόντα κανονισμό·

γ) οι έμμεσες δαπάνες (ενοίκιο, ηλεκτρικό ρεύμα, νερό, φωταέριο, ασφάλειες, φόροι κ.λπ.)

δ) οι δαπάνες του επενδεδυμένου κεφαλαίου, οι προμήθειες, οι χρεωστικοί τόκοι, οι συναλλαγματικές απώλειες, τα δώρα και οι υπερβολικές δαπάνες.

5. Οι ημερομηνίες που θα ληφθούν υπόψη για την επιλεξιμότητα των δαπανών είναι εκείνες που αντιστοιχούν στις ημερομηνίες που εκτελέστηκαν οι δαπάνες και όχι εκείνες που αντιστοιχούν στην έκδοση των λογιστικών εγγράφων.

Δεν θα ληφθεί υπόψη καμία δαπάνη που πραγματοποιήθηκε πριν από την ημερομηνία ενάρξεως του μέτρου όπως αυτή αναγράφεται στη σύμβαση επιδότησης.

6. Όλα τα τιμολόγια πρέπει να συντάσσονται με την ορθή και τη δέουσα μορφή, σύμφωνα με τη νομοθεσία και τους κανόνες της συγκεκριμένης χώρας και να αναγράφουν το ποσό και το ποσοστό του ΦΠΑ. Δεν θα ληφθούν υπόψη τα αντίγραφα κακής ποιότητας.

7. Δεν μπορεί να ληφθεί υπόψη καμία μη αιτιολογημένη δαπάνη.

8. Οι δαπάνες πρέπει να έχουν όντως πραγματοποιηθεί, να έχουν καταχωρηθεί λογιστικά και στα φορολογικά έγγραφα του δικαιούχου και να είναι δυνατόν να εξακριβωθούν και να ελεγχθούν.

9. Όταν οι επιλέξιμες δαπάνες αναλαμβάνονται απευθείας από άλλο χρηματοδότη, πρέπει να αναφέρονται στον προβλεπόμενο προϋπολογισμό και στην τελική εκκαθάριση στο τμήμα "άλλες συνεισφορές" και να πληρούν τις απαιτήσεις που τίθενται στα σημεία 6, 7 και 8.

(1) Όταν το ταξίδι γίνεται σε άλλη θέση, οι δαπάνες πού γίνονται δεν είναι επιλέξιμες, εκτός εάν προσκομιστεί βεβαίωση της εταιρείας μεταφοράς στην οποία προσδιορίζεται το κόστος της δεύτερης θέσης, οπότε οι επιλέξιμες δαπάνες περιορίζονται στο ποσό αυτό.

(2) Όταν το ταξίδι γίνεται σε άλλη θέση, οι δαπάνες πού γίνονται δεν είναι επιλέξιμες, εκτός εάν προσκομιστεί βεβαίωση της εταιρείας μεταφοράς στην οποία προσδιορίζεται το κόστος της δεύτερης θέσης, οπότε οι επιλέξιμες δαπάνες περιορίζονται στο ποσό αυτό.

(3) Κατ' εξαίρεση, στις περιπτώσεις στις οποίες δεν υπάρχουν δημόσια μέσα μεταφοράς και εντός ορίου 300 χιλιομέτρων μετ' επιστροφής, οι επιλέξιμες δαπάνες καθορίζονται σε 0,25 ευρώ ανά χλιόμετρο.